Twee vas ná aanval op polisiehoë in Knysna  Foto bloot ter illustrasie. (Argieffoto: SAPD) Twee verdagtes sal na verwagting Maandag in die Knysna-landdroshof verskyn nadat ŉ hooggeplaaste polisiebeampte Vrydag in die middedorp in Knysna deur ŉ groep mans aangeval is. Die luitenant-kolonel is ernstig beseer in die voorval en is deur ŉ lid van die publiek na ŉ hospitaal geneem. ŉ Video van die voorval is versprei op verskeie sosialemediaplatforms. Volgens sers. Christopher Spies, polisiewoordvoerder, is twee verdagtes, 21 en 22 jaar oud, dieselfde middag in hegtenis geneem in verband met die aanval. Hulle sal op aanklag van poging tot moord en aanranding met die doel om ernstig te beseer in die hof verskyn. ŉ 57-jarige man is ook in hegtenis geneem toe hy polisiebeamptes wou keer om hul pligte uit te voer op die toneel. Die Knysna-gemeenskapspolisiëringsforum het die aanval wat in die omgewing van die Knysna-taxistaanplek gebeur het, ten sterkste veroordeel. “Dit is nie reg nie, en ons is hartseer en teleurgesteld dat ŉ gerespekteerde polisiebeampte, goed bekend aan die gemeenskap van Knysna, opsetlik aangerand en beseer is en ons vertrou dat alle betrokkenes die volle mag van die wet sal voel,” het Cheryl Britz, voorsitter van die Knysna-GPF, gesê. Britz het haar dank uitgespreek teenoor die omstander wat die polisiebeampte te hulp gesnel het. “As ŉ gemeenskap moet ons almal na vore tree tree om sulke aanvalle op ons polisielede te veroordeel en saam met die polisie verenig in die stryd teen misdaad.”